《宴清都 咏杨妃山茶》
清代·陈维崧

几朵僧房吐。东风里，胭脂浅淡偷注。空王斋院，艳阳天气，红香盈树。

邻娃漫斗轻盈，尽玉茗、明妆缟素。总输伊，睡足春酥，脸潮分外娇嫭。

凭阑小字轻呼，花如解恨，暗垂红箸。依稀记得，宁王玉笛，花奴羯鼓。

古佛堂西弄影，怅旧日、花容何处。又夜来、细雨霖铃，黯然无语。

作者简介：陈维崧(1625～1682)清代词人、骈文作家。字其年，号迦陵。宜兴（今属江苏）人。清初诸生，康熙十八年(1679)举博学鸿词，授翰林院检讨。54岁时参与修纂《明史》，4年后卒于任所。